**Pastel dintr-o iarnă**

*Emilian Oniciuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lângă Someș prin luncuță

O mândruță se preumblă

Ascultând o vrăbiuță

Care i se zbate-n tâmplă...

Vrăbiuța-i ciripește:

Cip-cirip-uri de amor

Despre dragul ce-l iubește

Și-i răsfiră tainic dor...

Lunca prinde iarăși viață

Printre unde de lumină

Ce răzbat prin dimineață

Și destramă ceața fină.

Sloiuri reci se strâng în zare,

Someșul e pod de gheață;

Iarna toarce în fuioare

Zâmbind alb prin strungăreață...

..................................

Drăguțul codri colindă,

Gândul la mândruță-i zboară;

În a sufletului oglindă

Draga lui îl împresoară...

Pașii-i prin zăpadă apasă

Lăsând urme trecătoare

Pe poteca către casă

Unde îl așteaptă o floare...

Cristalini din cetini dalbe

Țurțuri plâng mărgăritare

Alintându-se în salbe

Care strălucesc sub soare.

Sloiuri se tot strâng pe Someș,

Apa într-un târziu să-i scurgă...

Timpul însă curge leneș

Până la mândră să ajungă...

14.02.2017

Revizuit: 22.03.2019